b'\n_START_ARTICLE_\nAnders Fogh Rasmussen\n_START_PARAGRAPH_\nAnders Fogh Rasmussen (s\xc3\xbcndinud 26. jaanuaril 1953 J\xc3\xbc\xc3\xbctimaal Ginnerupis) on endine Taani poliitik, aastatel 2001\xe2\x80\x932009 Taani peaminister ja 2009\xe2\x80\x932014 NATO peasekret\xc3\xa4r. _NEWLINE_2015. aastast t\xc3\xb6\xc3\xb6tab ta n\xc3\xb5unikuna investeerimispangas Goldman Sachs._NEWLINE_Ta s\xc3\xbcndis talunik Knud Rasmusseni ja tema abikaasa Martha pojana. Fogh on Martha neiup\xc3\xb5lvenimi ja seda kasutatakse \xc3\xbcksnes sellep\xc3\xa4rast, et eristada teda talle eelnevast ja j\xc3\xa4rgnevast Taani peaministrist, kes m\xc3\xb5lemad on Rasmussenid._NEWLINE_Ta l\xc3\xb5petas 1972 keelte ja sotsiaalteaduste kallakuga Viborgi toomkooli. 1978 l\xc3\xb5petas ta Aarhusi \xc3\xbclikooli majandusteaduskonna ja abiellus. _NEWLINE_Ta valiti 1978 Folketingi ehk Taani parlamenti ja sellest ajast peale on ta pidevalt poliitikas tegutsenud. 1987\xe2\x80\x931990 oli ta maksuminister ning 1990\xe2\x80\x931992 majandus- ja maksuminister Poul Schl\xc3\xbcteri valitsuses._NEWLINE_Aastatel 1998\xe2\x80\x932009 oli Rasmussen liberaalse Venstre partei esimees._NEWLINE_Ta tuli v\xc3\xb5imule p\xc3\xa4rast 2001. aasta novembris toimunud parlamendivalimisi, kui Venstre saavutas parema tulemuse kui Taani Sotsiaaldemokraadid._NEWLINE_Anders Fogh Rasmussen on kindel USA juhitava terrorismivastase s\xc3\xb5ja ja Iraagi s\xc3\xb5ja toetaja. Tema valitsusajal on peatatud maksude t\xc3\xb5stmine ja maksustruktuuri muutmine._NEWLINE_2005. aasta parlamendivalmistel suutis Venstre oma juhtpositsiooni s\xc3\xa4ilitada ning Rasmussen moodustas uue valitsuse._NEWLINE_4. aprillil 2009 valiti Anders Fogh Rasmussen j\xc3\xa4rgmiseks NATO peasekret\xc3\xa4riks ning j\xc3\xa4rgmisel p\xc3\xa4eval esitas ta kuninganna Margrethe II-le lahkumisavalduse. Ta astus ametisse 1. augustil 2009.\n_START_SECTION_\nIsiklikku\n_START_PARAGRAPH_\nRasmussen abiellus 1978. aastal Anne-Mettega (s\xc3\xbcndinud 1958) ja neil on kolm last: Henrik (s\xc3\xbcndinud 1979), Maria (s\xc3\xbcndinud 1981) ja Christina (s\xc3\xbcndinud 1984)._NEWLINE_Rasmusseni vanavanaisa oli 19. sajandil Tartu l\xc3\xa4hedal puidu\xc3\xa4rimees ja ta emigreerus 1890. aastate paiku Taani.'